Find verdens billigste Apple-produkter på nyt site

Har du nogen sinde spekuleret over, om det kan betale sig at købe et Apple-produkt i Sverige? Eller på sommerferien i Spanien? Et nyt site – The Mac Index – gør det ualmindelig nemt at tjekke i hvilke lande de forskellige Apple-produkter er billigst.

Priserne er angivet i danske kroner – og inklusive moms.

For eksempel kan du købe Apple Watch Series 4 4G for bare 3.177 kroner i Canada, mens det koster 4.099 kroner herhjemme. Til gengæld er det pænt dyrt i Sverige, hvor den samme model koster 4.372 kroner.

Vil du have den vildeste MacBook Pro-model? Så hold ferie i Singapore, hvor den kan købes for 17.851 kroner. Det er voldsomme 7.148 kroner billigere end herhjemme. Det er lige før det kan betale sig at rejse derover bare for at købe maskinen. Hvis du altså kan leve med et engelsk tastatur.

Et sidste eksempel er den seneste iPad Pro 11-tommer med 4G-forbindelse. Herhjemme skal du slippe 15.499 kroner for den, men i Norge kan den købes for 13.685 danske kroner.

Et sidste eksempel er den seneste iPad Pro 12,9-tommer med 4G-forbindelse og 1TB lagerplads. Herhjemme skal du slippe 17.499 kroner for den, men i Norge kan den købes for 15.215 danske kroner. Værd at huske, hvis du alligevel skal på skiferie nordpå indenfor de næste måneder.

Det fikse ved sitet er, at alle priser angives i din lokale valuta – i mit tilfælde danske kroner – og inklusive landets specifikke moms. Det gør det ualmindelig nemt at sammenligne de forskellige produkter – helt uden at skulle have lommeregneren frem.

The Mac Index er lavet af en malaysisk softwareudvikler ved navn Wafiq Rodzuan.

Find verdens billigste Apple-produkter på nyt site